Document ID: 32014R0131

KOMMISSIONENS GENNEMFØRELSESFORORDNING (EU) Nr. 131/2014
af 11. februar 2014
om ændring af gennemførelsesforordning (EU) nr. 601/2013 om godkendelse af cobalt(II)acetattetrahydrat, cobalt(II)carbonat, cobalt(II)carbonathydroxid(2:3)monohydrat, cobalt(II)sulfatheptahydrat og coatet granulat af cobalt(II)carbonathydroxid(2:3)monohydrat som fodertilsætningsstoffer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
ud fra følgende betragtninger:
(1)
Ved Kommissionens gennemførelsesforordning (EU) nr. 601/2013 (2) godkendtes cobalt(II)acetattetrahydrat, cobalt(II)carbonat, cobalt(II)carbonathydroxid(2:3)monohydrat, cobalt(II)sulfatheptahydrat og coatet granulat af cobalt(II)carbonathydroxid(2:3)monohydrat som fodertilsætningsstoffer, der tilhører kategorien »tilsætningsstoffer med ernæringsmæssige egenskaber« og den funktionelle gruppe »forbindelser af sporstoffer«.
(2)
Den kemiske betegnelse for cobalthydroxid bør udgå af aktivstofferne for at præcisere identifikationen af tilsætningsstoffet cobalt(II)carbonat.
(3)
En teknisk ændring af identifikationsnumrene for cobaltforbindelserne er hensigtsmæssig for at opnå større klarhed og undgå forveksling med identifikationsnumrene for selenforbindelser, der er godkendt som fodertilsætningsstoffer.
(4)
Den Europæiske Fødevaresikkerhedsautoritet (»autoriteten«) konkluderede i sine udtalelser af 12. juni 2012 (3), (4) og 22. maj 2012 (5), at der bør træffes særlige foranstaltninger til beskyttelse af brugerne. Det dermed forbundne krav om, at forbindelser med kraftig tilbøjelighed til at støve skal markedsføres i form af pellets, kan udvides til at omfatte andre alternativer, der ikke er pulverformige, uden at risikoen for brugerne øges.
(5)
Den, der ansøgte om godkendelse af coatet granulat af cobalt(II)carbonathydroxid(2:3)monohydrat, indsendte oplysninger til dokumentation for, at det coatede stof er cobalt(II)carbonat og ikke cobalt(II)carbonathydroxid(2:3)monohydrat. Efter kontrol af dokumentationen i ansøgningen, som lå til grund for ovennævnte udtalelse fra autoriteten (6), synes det nødvendigt at ændre godkendelsesvilkårene for dette produkt i overensstemmelse hermed.
(6)
Som følge af meddelelsen af nye godkendelser ved gennemførelsesforordning (EU) nr. 601/2013 er bestemmelserne i Kommissionens forordning (EF) nr. 1334/2003 (7) vedrørende kobolt-(II)-acetat, tetrahydrat, basisk kobolt-(II)-karbonat, monohydrat, og kobolt-(II)-sulfat, heptahydrat, forældede og bør udgå.
(7)
Som følge af disse ændringer bør den overgangsperiode, der er fastsat i gennemførelsesforordning (EU) nr. 601/2013, forlænges, så berørte parter kan forberede sig på at opfylde kravene som følge af ændringerne. For så vidt angår foder til selskabsdyr findes der på markedet et meget stort antal forskellige produkter med en særskilt mærkningsordning. Det er derfor hensigtsmæssigt at forlænge en sådan overgangsperiode for at muliggøre en smidig overgang for lederne af de berørte fodervirksomheder.
(8)
Gennemførelsesforordning (EU) nr. 601/2013 bør ændres i overensstemmelse hermed.
(9)
Desuden bør der fastsættes en overgangsperiode for foderstofvirksomhedsledere, der anvendte bestemmelserne i gennemførelsesforordning (EU) nr. 601/2013.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Ændring af gennemførelsesforordning (EU) nr. 601/2013
I gennemførelsesforordning (EU) nr. 601/2013 foretages følgende ændringer:
1)
Følgende artikel indsættes:
»Artikel 1a
Ændring af Kommissionens forordning (EF) nr. 1334/2003 (8)
I bilaget til forordning (EF) nr. 1334/2003 udgår rækkerne »kobolt-(II)-acetat, tetrahydrat«, »basisk kobolt-(II)-karbonat, monohydrat« og »kobolt-(II)-sulfat, heptahydrat« i forbindelse med grundstoffet E 3 Kobolt - Co.
2)
Artikel 2 affattes således:
»Artikel 2
Overgangsforanstaltninger
De i bilaget opførte stoffer, der blev godkendt ved direktiv 70/524/EØF, og foderstoffer, der indeholder disse stoffer, som produceres og mærkes før den 4. september 2014 i overensstemmelse med de regler, der fandt anvendelse før den 15. juli 2013, kan fortsat markedsføres og anvendes, indtil de eksisterende lagre er opbrugt. For så vidt angår foder til selskabsdyr udløber den i første punktum nævnte frist for produktion og mærkning den 4. marts 2016.«
3)
Bilaget erstattes af teksten i bilaget til nærværende forordning.
Artikel 2
Overgangsforanstaltninger
De i bilaget opførte stoffer, der blev godkendt ved gennemførelsesforordning (EU) nr. 601/2013, og foderstoffer, der indeholder disse stoffer, som produceres og mærkes før den 4. september 2014 i overensstemmelse med de regler, der finder anvendelse før den 4. marts 2014, kan fortsat markedsføres og anvendes, indtil de eksisterende lagre er opbrugt. For så vidt angår foder til selskabsdyr udløber den i første punktum nævnte frist for produktion og mærkning den 4. marts 2016.
Artikel 3
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. februar 2014.

Labels: 0
3
17
6